b'\n_START_ARTICLE_\nHartwig von Linstow\n_START_PARAGRAPH_\nHartwig Christian Wilhelm von Linstow (f\xc3\xb8dt 4. august 1810 p\xc3\xa5 Frydenlund ved Vedb\xc3\xa6k, d\xc3\xb8d 22. oktober 1884 i Ratzeburg) var en dansk-tysk embedsmand._NEWLINE_Han var den \xc3\xa6ldste s\xc3\xb8n af forstmanden Wilhelm Bernhard von Linstow og dennes hustru Dorothea Margarethe Astrup. Linstows fader havde siden 1819 v\xc3\xa6ret kongelig j\xc3\xa6germester i Hertugd\xc3\xb8mmet Lauenborg. Selv studerede han jura ved universiteterne i Berlin, M\xc3\xbcnchen og Kiel. I 1833 bestod han sin juridiske eksamen ved en pr\xc3\xb8ve i overretten p\xc3\xa5 Gottorp Slot og blev auskultant i Hertugd\xc3\xb8mmet Lauenborgs forvaltning. Her blev Linstow udn\xc3\xa6vnt til assessor, senere regeringsr\xc3\xa5d og som s\xc3\xa5dan f\xc3\xb8rste assessor i det lauenborgske konsistorium._NEWLINE_Da Malm\xc3\xb8konventionen blev vedtaget i 1848, og Preussen overtog kontrollen med omr\xc3\xa5det, forblev Linstow i sit embede. I 1856 blev han Ridder af Dannebrog, og han var tillige Dannebrogsmand og kammerherre. Efter Preussens sejr i den 2. Slesvigske Krig indgik Linstow i den delegation, som m\xc3\xb8dte kong Wilhelm I ved gr\xc3\xa6nsen som ny regent. Linstow efterfulgte Ludwig Ferdinand Graf von Kielmannsegg som regeringspr\xc3\xa6sident, og han blev ogs\xc3\xa5 udn\xc3\xa6vnt til konsistorialpr\xc3\xa6sident. Kejserriget \xc3\x98strig besatte da hertugd\xc3\xb8mmet if\xc3\xb8lge fredstraktaten, men efter sejren over \xc3\x98strig i 1866, blev hertugd\xc3\xb8mmet regeret i personalunion med Preussen. Da Kreis Herzogtum Lauenburg i 1876 blev endegyldigt indlemmet i Preussen, blev statens konsistorium opl\xc3\xb8st, og Linstow tog sin afsked._NEWLINE_Linstow \xc3\xa6gtede den 17. maj 1839 Caroline Prahl-Carstens (f\xc3\xb8dt 13. juli 1812, d\xc3\xb8d 18. februar 1855). Parret havde en s\xc3\xb8n.'